**Astăzi iubirii mă închin**

*Daniel Petrișor Dumitru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ASTĂZI IUBIRII MĂ ÎNCHIN!

Vă rog, lăsați-mă să dorm!

Mi-e dor să dorm o noapte-ntreagă.

Voi gânduri, fără pic de somn,

Nu-i nimeni treaz să vă-nțeleagă?

Când lumea e atât de largă,

De ce să vă ascult doar eu?

Fără voință, fără vlagă,

Nu pot decât să vă fac rău.

Repet întruna-n gândul meu:

Ce bine-ar fi să fiu o floare!

Sau - de ce nu? - un curcubeu

Din roua razelor solare.

Alt' dată, -n zi de sărbătoare,

Îmi odihnesc sufletul trist.

Sunt conștient că floarea moare

Și-atunci mă-ntreb: De ce exist?

Asemeni unui trist artist,

Când nebunia-i dă târcoale,

Nu știu de ce, mereu, insist,

Să-mi făuresc o nouă cale,

Căci viața-i munte și e vale

Și tot urcând și coborând,

De-atâtea doruri și de jale

Trăiesc doar anii numărând...

Mereu va fi altul la rând

Până se termină mosorul.

Apoi... Nu știu ce am de gând,

Ce îmi rezervă viitorul.

Eu, totuși, cred că numai dorul

De-a fi ce am mai fost cândva,

Trezește-n sufletu-mi amorul

De-a o-ntâlni numai pe Ea.

O simt și știu că-i undeva

Ascunsă-n gândurile mele.

Dintru-nceput a fost așa,

Când ne-am născut din praf de stele,

Căci zămislit în chinuri grele,

Destinul nostru e comun.

Și nimeni n-a fost ca să spele

Ce azi numim ,,blestem străbun".

Vreau doară ca atât să-i spun:

,, Dintr-un întreg sunt jumătate!

Mă crezi cumva a fi nebun,

Când simt că ești cealaltă parte?"

De-s floare, om sau curcubeu,

În dimineața asta poate,

Se naște-n mine un gând nou,

Gândul către eternitate...

Voi știți că sunteți vinovate

De orice dor și- orice suspin.

Plecați de-aici, gânduri deșarte!

Astăzi Iubirii mă închin!

Daniel-Petrișor Dumitru